Kaspers podcast - fortælling om turen mod Middelhavet i 44 fods Bavaria-sejlbåd - Minbaad.dk
Podcast-serien har netop fået plads på den landsdækkende radiokanal RADIO4 i programmet TalentLab, hvor man løbende vil kunne lytte med fra seriens begyndelse. Privatfoto
Af Troels lykke | 17-01-2020 13:06
Kasper Beltofts podcast kan man fremover følge via Minbaad.dk. Her introducerer vi Bavaria-sejleren fra Nykøbing Falster.
Kasper Beltoft forklarer:
I forbindelse med mit arbejde bruger jeg hver dag mange timer i bil. I den forbindelse tænkte jeg, at det kunne være dejligt at lytte til noget sejlerrelevant radio på dansk, men det viste sig at være noget svært, da det ikke eksisterede.
Jeg undersøgte derefter, om det kunne være muligt selv at lave, og det blev startskuddet til podcastserien "Eventyret starter her".
Venner har hjulpet til
For at komme i gang har jeg lånt forskelligt udstyr af venner og bekendte - jeg har lånt en computer til at redigere materialet, ligesom jeg har lånt en mikrofon og forstærker af en kammerat.
De har således været med til at gøre det muligt at producere prodcasts.
Omdrejningspunktet har været mine egne oplevelser ved at bo og sejle på min sejlbåd sammen med min datter, som jeg ser hver anden uge, men sidenhen er besætningen blevet udvidet med min kæreste Britt, som er blevet kastet direkte ud i sejlerlivet.
Drømmer om langtur
Vi opsøger eventyret i hverdagen og i vores ferier, og vi lærer at begå os i båden, en Bavaria 44, året rundt, da det er vores hjem.
Vi forsøger at lave noget, som følger vores hverdag kronologisk, men som også har plads til fordybelse i enkelte emner eller oplevelser
Det er således muligt at høre om fx. Thomas Vebers nye bog "ankerliv", ligesom det er muligt at høre om vores små hverdags-eventyr, installation af nyt udstyr eller klargøring af båden på værft.
Vi drømmer om at sætte kursen sydover, hvis det kan lade sig gøre - både økonomisk, men i høj grad også med et barn på deltid.
Kan følges på Radio4
Podcast-serien har netop fået plads på den landsdækkende radiokanal RADIO4 i programmet TalentLab, hvor man løbende vil kunne lytte med fra seriens begyndelse.
Podcasten er desuden rangeret som en af de mest populære podcast i kategorien "places & travel" på Apple Podcast i Danmark.
Podcast-serien kan høres via linket: https://link.chtbl.com/Eventyrpodcast
Det er muligt at følge med i billeder fra livet ombord og turene på Instagram-kontoen: "Eventyret starter her".
Kasper er 31 år, uddannet maskinmester og er deltids-familiefar
Britt er 34 år og uddannet sygeplejerske
Vilda er 4 år og fuldtids legebarn